దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
ఆడి కార్స్ సీఈవో అరెస్ట్
జర్మనీ కార్ల దిగ్గజం ఫోక్స్‌వ్యాగన్‌కు మరో షాక్‌ తగిలింది. డీజిల్‌ కార్ల ఉద్గారాలకు సంబంధించిన మోసం కేసులో ఈ కంపెనీకి అనుబంధంగా ఉన్న ఆడి కార్ల సీఈవోను అరెస్ట్ చేశారు.
Samayam Telugu | Updated:
Jun 19, 2018, 09:36AM IST
జర్మనీ కార్ల దిగ్గజం ఫోక్స్‌వ్యాగన్‌కు మరో షాక్‌ తగిలింది. డీజిల్‌ కార్ల ఉద్గారాలకు సంబంధించిన మోసం కేసులో ఈ కంపెనీకి అనుబంధంగా ఉన్న ఆడి చీఫ్‌ ఎగ్జిక్యూటివ్‌ ఆఫీసర్‌ (సీఈవో) రూపర్ట్‌ స్టాడ్లర్‌ (55)ను సోమవారం పోలీసులు అరెస్ట్‌ చేశారు. ఉదయం 6-7 గంటల మధ్య ఈ అరెస్ట్‌ జరిగిందని అధికావర్గాలు తెలిపాయి. స్టాడ్లర్‌ ఇంటిలో మ్యూనిచ్‌ ప్రాసిక్యూటర్లు దాడులు నిర్వహించిన వారం తర్వాత ఆయన అరెస్ట్‌ జరగడం గమనార్హం.
రూప‌ర్ట్ స్టాడ్ల‌ర్
రూపర్ట్‌ సాక్ష్యాలను నాశనం చేసే అవకాశం ఉందని మ్యూనిచ్‌ ప్రాసిక్యూటర్లు ఆందోళన వ్యక్తం చేశారు. ఈ కేసులో భాగంగా ఉన్న సాక్షులు, అనుమానితులను రూపర్ట్‌ ప్రభావితం చేసే అవకాశం ఉందని భావించి ఆయనను అరెస్ట్‌ చేసినట్టు ఈ వ్యవహారంతో సంబంధం ఉన్న అధికారవర్గాలు తెలిపాయి. తనపై వచ్చిన ఆరోపణలను రూపర్ట్‌ ఖండించారు. బుధవారం నుంచి దర్యాప్తునకు సిద్ధంగా ఉన్నట్టు తెలిపారు. ఆడి మాతృ సంస్థ ఫోక్స్‌వ్యాగన్‌లో రూపర్ట్‌ 1990 నుంచి పని చేశారు. 2007 నుంచి ఆడిలో సీఈవోగా బాధ్యతలు నిర్వహిస్తున్నారు. కాగా రూపర్ట్‌ స్టాడ్లర్‌ అరెస్ట్‌ జరిగిన కొన్ని గంటల్లోనే ఆడి తాత్కాలిక సీఈవోగా డచ్‌మన్‌ బ్రామ్‌ స్కాట్‌ను నియమిస్తున్నట్టు ఫోక్స్‌వ్యాగన్‌ గ్రూప్‌ యాజమాన్యం ప్రకటించింది. ఈయన 2011 సంవత్సరంలో ఫోక్స్‌వ్యాగన్‌లో చేరారు.
ఫోక్స్ వ్యాగన్ కార్లలో డీజిల్ ఉద్గారల కుంభకోణం వ్యవహారం తొలుత 2015 సెప్టెంబర్‌లో బయ‌ట‌ప‌డింది.ఆ విషయాన్ని సంస్థ కూడా తర్వాత ఒప్పుకుంది. ప్రపంచవ్యాప్తంగా కోటి 10 లక్షల డీజిల్ కార్లలో ఆ పరికరాలను అమర్చినట్టు వెల్లడించింది. అందులో ఒక్క అమెరికాలోనే దాదాపు 6 లక్షల కార్లను అమ్మినట్టు తెలిపింది.
సాధారణ పరిస్థితుల్లో రోడ్లపై విపరీతంగా ఉద్గారాలను వెదజల్లే ఇంజిన్.. ప్రయోగశాలలో పరీక్షిస్తే మాత్రం దాదాపు 40 శాతం తక్కువగా చూపించేలా ఆ పరికరాలను అమర్చారు.